STEC ยันทำธุรกิจตามหลักธรรมาภิบาล พร้อมงัดหลักฐานสู้ข้อกล่าวหาเอี่ยวสินบนโรงไฟฟ้าขนอม!
STEC ยันทำธุรกิจตามหลักธรรมาภิบาล พร้อมงัดหลักฐานสู้ข้อกล่าวหาเอี่ยวสินบนโรงไฟฟ้าขนอม!
STEC ยันทำธุรกิจตามหลักธรรมาภิบาล พร้อมงัดหลักฐานสู้ข้อกล่าวหาเอี่ยวสินบนโรงไฟฟ้าขนอม!
13 พ.ย. 2562

บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) หรือ STEC  ชี้แจงวันนี้(13พ.ย.62) ว่า ตามที่มีข่าวว่าคณะกรรมการป้องกันและปราบปรามการทุจริตแห่งชาติ (ป.ป.ช.) ได้ชี้มูลความผิดบริษัทและผู้บริหารระดับสูงบางคน โดยกล่าวหาว่าบริษัทให้ความช่วยเหลือสนับสนุนในการกระทำความผิดของเจ้าหน้าที่รัฐ เพื่อแลกกับการอนุญาตให้เรือลำเลียงชิ้นส่วนอุปกรณ์ก่อสร้างโรงไฟฟ้าจากต่างประเทศเข้าเทียบท่าเทียบเรือชั่วคราวนั้น
บริษัทขอยืนยันว่า บริษัทมีนโยบายดำเนินธุรกิจตามหลักธรรมาภิบาล ไม่เคยมีส่วนเกี่ยวข้องหรือสนับสนุนการทุจริตคอร์รัปชั่นในทุกรูปแบบและมีมาตรการป้องกันปราบปรามการทุจริตภายในองค์กรอย่างเข้มงวดตามหลักการกำกับดูแลกิจการที่ดี จึงขอให้ผู้ลงทุนทุกท่านมั่นใจ การดำเนินธุรกิจของบริษัทฯ ดังกล่าว และบริษัทฯมั่นใจว่าสามารถชี้แจงแสดงหลักฐานโต้แย้งการถูกกล่าวหาข้างต้นได้ โดยบริษัทขอยืนยันที่จะต่อสู้จนถึงที่สุด
ทั้งนี้ การชี้มูลความผิดของ ป.ป.ช.เป็นเพียงการสืบสวนความในขั้นต้นเท่านั้น ยังไม่ถือเป็นที่สุด จึงไม่อาจถือได้ว่าบริษัทฯเป็นผู้มีส่วนสนับสนุนในการกระทำผิดใดๆทั้งสิ้น และตราบเท่าที่ยังไม่มีคำพิพากษาของศาลจนถึงที่สุด บริษัทก็ยังคงมีสถานะเป็นผู้บริสุทธิ์ หากผู้ใดนำความไปบิดเบือนว่าบริษัทกระทำผิดความผิด หรือมีส่วนเกี่ยวข้องกับการทุจริตใด ๆ ก็ตาม บริษัทก็มีความจำเป็นที่จะต้องดำเนินการทางกฎหมายแก่บุคคลที่จงใจทำให้บริษัทฯได้รับความเสียหายในกรณีนี้
ด้านราคาหุ้น STEC วันนี้(13พ.ย.62) ปิดที่ระดับ 14.40 บาท ลบ 3.50 บาท หรือ 19.55% ด้วยมูลค่าซื้อขาย 3.59 พันล้านบาท